Document ID: /roh_data/filtered/fineweb-2-filterrobots_roh.jsonl.gz/45354

En la citad veglia da Glion han giuven e vegl pudì sa participar ad in vast program che la baselgia ha planisà. Davent da las 17:00 enfin las 23:00 è trasora girà insatge. Malegiar, chantar, tadlar concerts, guardar in teater, far qi gong, preleger texts e tut il temp han ins pudì sa servir al buffet.
Las organisaturas ed ils organisaturs han dà gronda bregia. Dentant n'è la populaziun betg arrivada en roschadas. Bleras persunas che han visità las singulas occurrenzas èn sezzas stadas engaschadas en il rom da la «Notg lunga da las baselgias» a Glion.
La finala èsi la qualitad che quinta e betg la quantitad. Sch’ins po era be far plaschair a paucas persunas, han ins cuntanschì la finamira.
E gliez è gartegià a la plaiv. Giuven e vegl han giu grond plaschair dal program e da la purschida. Il comité d'organisaziun veglia uss en mintga cas ir sur ils cudeschs per guardar tge ch'els pudessan midar per motivar tar la proxima ediziun dapli persunas da sa participar a la «Notg lunga da las baselgias».